[{"text_idx": "#000001", "text": "An traou\u0300 mat-se a zo brudet mat an deiz a hiziv e-barzh bed ar boued bio ha yac\u2019h. \u201cEnergy balls\u201d a vez graet anezho e saozneg, peotramant \u201ctruffas energeticas\u201d e spagnoleg. E pep bro eo bet degemeret ar boulou\u0300igou\u0300-se, azasaet hervez an aozennou\u0300 a gaver el lec\u2019h-man\u0303-lec\u2019h evel-just. Met abalamour da betra en em laka an dud d\u2019ober ar boulouigou\u0300 startijenn-se ? En askont m\u2019int mat evit ar yec\u2019hed, peurvuian\u0303 ne vez ket ouzhpennet sukr rafinet e-barzh na traou\u0300 all noazus1 evit ar yec\u2019hed. Ouzhpenn-se e klasker lakaat enno frouezh sec\u2019h leun a haliou\u0300 meinel2 evel ar fiez, an abrikez, an datez pe c\u2019hoazh ar prunaoz asambles gant frouezh sec\u2019h eoulek3 evel an alamandez, ar c\u2019hraon\u0303-gall pe graon\u0303-kelvez, leun a broteinou\u0300 hag a drenkennou\u0300 druz4 enno. Ha neuze, e-skeud meskan\u0303 an traou\u0300 lipous-se asambles, e ra ur gombinadur dispar evit degas d\u2019hor c\u2019horf an holl elfennou\u0300 o deus ezhomm. Lavaret gant geriou\u0300 simploc\u2019h, berr-ha-berr : gwelloc\u2019h eo evit ar yec\u2019hed eget gwastilli sec\u2019h industriel, rak maguzennou\u03005 prizius a zo e-barzh hag ouzhpenn-se eo ur gwir lip-e-bav ! Ha d\u2019ar c\u2019houlz ma klask industriezh ar boued lakaat war ar marc\u2019had produiou\u0300 douetus, gant n\u2019ouzon ket pet tra war listenn an aozennou\u0300 evel : gom xantane, trenkenn askorbik, E 4... pe me oar-me petra c\u2019hoazh, me \u2018gav ez eo kant gwech gwelloc\u2019h ha plijusoc\u2019h fardan\u0303 seurt boulouigou\u0300 lipous, enno nemet traou\u0300 ho peus choazet da lakaat, ha netra ken. Ha bez\u2019 e c\u2019heller ivez chen\u0303ch an doare d\u2019ober anezho d\u2019un eil gwech d\u2019eben hag implijout frouezh sec\u2019h pe greun dishen\u0303vel pep tro. Kaeroc\u2019h zo, bez\u2019 e c\u2019hellit kas anezho ganeoc\u2019h aeset a-walc\u2019h a-gleiz hag a-zehou, ne gemeront ket kalz a blas ha n\u2019int ket pounner. Me a zo kustum da lakaat anezho e-barzh ur voest pe ur pod bihan pa \u2018z an da bourmen. Sed aman\u0303 sekred-kegin ar boulouigou\u0300 startijenn displeget dre ar munud. Spi am eus e roint deoc\u2019h kement a zudi hag e roont din."}, {"text_idx": "#000002", "text": "Aozennou\u0300 evit 30 boulouig bennaket :"}, {"text_idx": "#000004", "text": "* 250 g alamandez digloset6"}, {"text_idx": "#000005", "text": "* 50 g kraon\u0303 koko rasklet"}, {"text_idx": "#000008", "text": "* Evit goloin\u03037 anezho : greun kanap, greun sezam krazet, poultr kakao, poultr karoub, kraon\u0303 koko rasklet pe ar pezh a fell deoc\u2019h"}, {"text_idx": "#000011", "text": "3 \u2013 Tapit ur sitron\u0303s bio ha rasklit e bluskenn (nemet al lodenn velen war c\u2019horre, pas donoc\u2019h), troc\u2019hit anezhi munut, lezit a-gostez."}, {"text_idx": "#000013", "text": "5 \u2013 Lakait e-barzh ur besel ar yod fiez, ar poultr alamandez, ar c\u2019hraon\u0303 koko rasklet, pluskenn ar sitron\u0303s troc\u2019het munut, ur meudad holen ha meskit mat gant ul loa e-pad ur pennadig."}, {"text_idx": "#000014", "text": "6 \u2013 Gant an toaz-se, na re galet na re vlot, san\u0303set, e vo graet ar boulouigou\u0300 startijenn. Kemerit ar beselad toaz, ur volennad dour hag un asied da lakaat anezho pa vezint stummet. Choazit ivez ar greun ho peus c\u2019hoant evit goloin\u0303 anezho : greun sezam, kanap pe c\u2019hoazh poultr kakao ha lakait anezho e-barzh ur volenn."}, {"text_idx": "#000016", "text": "8 \u2013 Ar boulouigou\u0300 startijenn-se a c\u2019hell bezan\u0303 miret er yenerez e-pad eizhtez da vihanan\u0303, pe ouzhpenn. Lakait ho pugale da fardan\u0303 ha da dan\u0303va anezho, an holl o devo plijadur o tebrin\u0303 anezho da adverenn (pe merenn-vihan) sur, ar re vras evel ar re vunut..."}, {"text_idx": "#000018", "text": "3frouezh sec\u2019h eoulek : fruits secs ole\u0301agineux"}, {"text_idx": "#000020", "text": "6alamandez digloset : amandes de\u0301cortique\u0301es"}]